Man onskuldig ná onderonsie met EFFInwoners van Brackenfell het destyds met betogers van die EFF koppe gestamp. (Foto: ANA) ŉ Man wat daarvan beskuldig is dat hy in November 2020 EFF-lede voor Hoërskool Brackenfell in die Wes-Kaap aangerand het, is onskuldig bevind. Danté van Wyk het op 18 Januarie weer in die Kuilsrivier-landdroshof in Kaapstad verskyn om sy lot te hoor. Volgens sy prokureur, Millie Westley, het Van Wyk se vertoë geslaag en hy is onskuldig bevind op aanklagte van aanranding. “Die staat kon nie bo redelike twyfel bewys dat dit Danté was wat die klaer aangerand het nie,” sê sy. Die skade is egter reeds gedoen. Van Wyk leef sedert die voorval in vrees nadat hy onder duisende doodsdreigemente deurgeloop het. “Danté het meer as 4 000 doodsdreigement van EFF-lede ontvang. Die dreigemente was boonop nie net op hom gemik nie, maar ook op sy lewensmaat en toe nog sy ongebore kind ook,” sê Westley. “Die aanslag op sy lewe was van so ŉ aard dat hy vir ŉ tydperk lank moes wegkruip.” Ouers en lede van die EFF het destyds met mekaar slaags geraak nadat die EFF die skool van rassisme beskuldig het oor ŉ matriekafskeidsfunksie wat kwansuis swart leerders uitgesluit het. Die Menseregtekommissie het intussen bevind dat die skool niks verkeerds gedoen het nie. Van Wyk was deel van die groep wat die skool teen die betogers probeer verdedig het. “Hy het kennis geneem van die beplande betoging op sosiale media en het na die skool gegaan om seker te maak familielede wat daar skoolgaan, is veilig,” sê Westley. Danté van Wyk het onder duisende doodsdreigemente deurgeloop. (Foto: Verskaf) Van Wyk het intussen ŉ aansoek in die gelykheidshof teen die EFF en sy leier, Julius Malema, ingedien oor die uitlatings wat Malema in Oktober verlede jaar gemaak het. Malema het tydens ŉ EFF-saamtrek in die Wes-Kaap onder meer gevra hoekom daar niks aan die persoon gedoen is wat hulle [die EFF] “geslaan” het nie. “Hoekom het julle nie as ŉ revolusionêre organisasie dit met daardie ou opgevolg nie; hom alleen na ŉ afgesonderde plek geneem en behoorlik na die ou omgesien nie?” het hy gesê. “Jy moet nooit bang wees om dood te maak nie. ŉ Revolusie vereis dat daar op ŉ stadium moord gepleeg moet word omdat moord deel is van ŉ revolusionêre daad,” het hy bygevoeg. Van Wyk het aan Maroela Media vertel dat “die aanslag van die EFF [op daardie dag] meer gewelddadig en vandalisties was as wat ooit deur die media uitgebeeld is”. “Die gevoel wat ek gekry het, is dat die EFF die skool sou aanval en kinders beseer as hulle die kans gekry het,” sê hy. Hy beweer dat die EFF-lede wat teenwoordig was, opgesweep was met die mentaliteit om te moor, “daarom het hulle ‘kill the boer, kill the farmer’ gesing.” Vir sy veiligheid en dié van sy gesin wou Westley haar in hierdie stadium nie uitlaat oor waar Van Wyk hom tans bevind nie.